Imtella' Marzu 3, 2021 - Aġġornata 3 Ta' Marzu, 2021 5:07pm Filmat: Marco Micallef Illum ingħatat l-aħħar tislima lil Ġorġ Agius, magħruf aħjar bħala Ġorġ tal-Mużew, li miet jumejn ilu ta' 94 sena. Il-funeral ta' Ġorġ sar waranofsinhar fil-Kolleġġjata ta' San Lawrenz fil-Birgu, li kienet ippakkjata daqs bajda, b'uħud li kellhom jibqgħu barra minħabba r-restrizzjonijiet tal-Covid-19. Minkejja li kien magħruf bħala Ġorġ tal-Mużew, huwa ma kienx membru tal-mużew, iżda tax-Xirka tal-Isem Imqaddes t'Alla tal-Provincja Dumnikana. Fuq il-midja soċjali l-Provinċja Dumnikana qalet li Ġorġ kien jimpenja ruħu biex idur il-każini u ħwienet tax-xorb biex ixerred messaġġi kontra d-dagħa u jfaħħar lil Alla bit-taqbiliet tiegħu. Għal snin twal Ġorġ ipprovda wkoll faraġ lill-pazjenti rikoverati fl-isptarijiet, u ħafna jibqgħu jiftakruh ukoll għat-taqbiliet u t-talb li kien jgħid fuq it-trasport pubbliku. "Daqshekk biżżejjed ħa nieqaf għax għalija l-ħin sar"